SKRIFTLIG FORESPØRGSEL E-1794/99

af Michiel van Hulten (PSE) til Kommissionen

(11. oktober 1999)

Om: Artikel i ugebladet HP De Tijd af 27. august 1999 om Kommissionens praktikantprogram

1. Er Kommissionen bekendt med artiklen Papa, ik heb leren lobbyen (far, jeg har lært at lobbye) i det nederlandske ugeblad HP De Tijd af 27. august 1999 om Kommissionens praktikantprogram?

2. Er det korrekt, som en tidligere praktikant, fr. Dabertrand, hævder, at praktikanter i Kommissionens Generalsekretariat kan evaluere mindre støttesager, op til 50 000 euro? Hvilke støttesager er der i bekræftende fald tale om, og hvor mange ansøgninger drejer det sig om pr. år?

3. Er det korrekt, som fr. Dabertrand hævder, at støtteansøgninger automatisk afvises, hvis ansøgeren giver for mange oplysninger, hvis der skrives uden for linjerne, eller hvis ansøgninger indgives på et andet sprog end ansøgerens eget? Er ansøgerne bekendt med, at deres ansøgninger afvises af formalistiske årsager?

4. Det fremgår af artiklen, at kandidaternes sprogkundskaber, jf. deres cv ikke testes i forbindelse med udvælgelsen af praktikanter. Desuden skulle praktikanternes placering i Kommissionens tjenestegrene hovedsagelig ske på grundlag af pasfotos. Har Kommissionen til hensigt at tilpasse udvælgelsesproceduren for praktikanter på en sådan måde, at udvælgelse udelukkende finder sted på grundlag af dokumenterede færdigheder, og at anvendelse af pasbilleder i forbindelse med udvælgelsen ophører?

Svar afgivet på Kommissionens vegne af Viviane Reding

(10. november 1999)

1. Kommissionen er meget taknemmelig for, at det ærede medlem henleder dens opmærksomhed på artiklen i HP De Tijd. Kommissionen beklager meget, at en række af dens tjenestemænd og praktikanter er blevet fejlciteret og misfortolket i denne artikel. Flere af de praktikanter, der er nævnt i artiklen, har meddelt Kommissionen, at de har til hensigt at protestere i de stærkeste vendinger over for det pågældende ugeblad, eftersom de er blevet tillagt udtalelser og handlinger, som i de fleste tilfælde er grebet ud af luften.

2. Fr. Dabertrand har efterfølgende haft en samtale med sin tidligere kontorchef. Den påstand, hun er blevet citeret for, men som hun på det bestemteste nægter at have fremsat, nemlig at praktikanter i Kommissionens Generalsekretariat skulle få lov til at træffe beslutninger om ansøgninger om små stipendier på op til 50 000, har ingen bund i virkeligheden. Ingen praktikant har nogen sinde været indblandet på noget tidspunkt i proceduren for udvælgelse af ansøgninger om stipendier.

3. Det er endvidere helt usandt, at ansøgninger om stipendier automatisk skulle blive forkastet, hvis ansøgerne skulle have givet for mange oplysninger, eller de skulle have skrevet uden for de dertil indrettede felter i ansøgningsskemaerne, eller hvis ansøgningen skulle være skrevet på et andet sprog end ansøgerens modersmål. Fr. Dabertrand benægter ligeledes, at hun skulle have været kilde til disse usande påstande.

4. Kommissionen anvender i forbindelse med rekruttering af sine praktikanter en streng og systematisk procedure for gennemgang af kandidaternes ansøgninger. Ansøgerne udvælges på grundlag af deres akademiske kvalifikationer, eventuelle relevante erfaringer og sprogkundskaber. Enhver ansøgning behandles af en arbejdsgruppe bestående af erfarne tjenestemænd i Kommissionen, som foretager en foreløbig udvælgelse blandt ansøgerne af deres egen nationalitet. Blandt de mange unøjagtigheder i artiklen bemærkes også påstanden om, at ansøgerne skulle indsende fotos under udvælgelses-proceduren. Ansøgerne skal ikke på noget tidspunkt i rekrutteringsprocessen forelægge et foto af sig selv.